《和永叔十九韵送魏广》
宋代·刘敞

信陵贵公子，仁义不挂口。犹有三千客，名声极高厚。

而况贤者门，四方所奔走。岂无青云士，磊落照前后。

我虽非其人，慕用意殊久。差池混出处，百望乖一隅。

羁旅陈蔡间，忙如丧家狗。担簦始自致，倾盖许白首。

中堂陈诗书，高会置樽酒。岂惟听馀论，复喜识宾友。

魏侯希世珍，颇为平生旧。他时恨契阔，并生喜邂逅。

危冠切浮云，长剑挂南斗。同志此莫逆，孤游信无负。

切磋变新巧，綵绘饰馀丑。自谓当穷年，如何复分手。

士生得所师，文学致不朽。吾衰莫自力，子壮谅何有。

当取天下名，还为生人寿。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。